M. Maďarič, minister kultúry SR: (2009-02-05):
Vážený pán poslanec, prečítam vám odpoveď pána podpredsedu vlády Dušana Čaploviča. Predpokladám, že interpelácia pána poslanca sa týka vysielania Slovenského rozhlasu, hoci to v jej texte nie je uvedené. Z hľadiska kompetencie podpredsedu vlády pre vedomostnú spoločnosť, európske záležitosti, ľudské práva a menšiny si dovoľujem informovať, že problematika národnostného vysielania rádia Patria bola prerokovaná na viacerých zasadnutiach Rady vlády pre národnostné menšiny a etnické skupiny, ktorej členom je aj zástupca maďarskej národnostnej menšiny predseda Csemadoku pán Hrubík, za účasti predstaviteľov Slovenského rozhlasu, konkrétne na jej zasadnutí dňa 6. novembra 2007, dňa 30. júna 2008 a dňa 18. decembra 2008. Rada vlády pre národnostné menšiny a etnické skupiny okrem iného odporučila, aby sa v spolupráci s Rozhlasovou radou Slovenského rozhlasu komplexne po formálnej a obsahovej stránke prehodnotila vysielacia a programová štruktúra národnostného vysielania Slovenského rozhlasu. Rada vlády pre národnostné menšiny a etnické skupiny zároveň odporučila, aby Rozhlasová rada Slovenského rozhlasu konzultovala prípravu vysielacej a programovej štruktúry národnostného vysielania s pracovnou skupinou zloženou zo zástupcov národnostných menšín. Na poslednom zasadnutí Rady vlády pre národnostné menšiny a etnické skupiny dňa 18. decembra 2008 programový riaditeľ Slovenského rozhlasu pán Ľuboš Machaj informoval členov rady o aktivitách Slovenského rozhlasu v tejto oblasti týkajúcich sa predovšetkým vysielania pre rusínsko-ukrajinskú a rómsku národnostnú menšinu. Rada vlády Slovenskej republiky pre národnostné menšiny a etnické skupiny s informáciou poskytnutou programovým riaditeľom Slovenského rozhlasu pánom Machajom vyjadrila nespokojnosť. Rada schválila, aby bola o závere k tomuto bodu informovaná vláda Slovenskej republiky prostredníctvom predsedu rady, ministerstvo kultúry prostredníctvom štátneho tajomníka pána Langa a výbor Národnej rady pre ľudské práva, národnosti a postavenie žien prostredníctvom predsedu výboru pána Nagya. Programový riaditeľ Slovenského rozhlasu na zasadnutí rady zároveň informoval aj o pripravovaných zmenách vysielania, kde konštatoval, že nové VKV vysielanie programovej služby rádia Patria v maďarskom jazyku Slovenský rozhlas zabezpečil z frekvenčného spektra, ktoré doteraz používal na šírenie rádia Devín a rádia FM. Konštatoval, že pre redakciu maďarského vysielania táto zmena znamená rozšírenie vysielania z 8 na 12 hodín denne, kvalitnejší signál a prechod na prúdové vysielanie, pričom maďarská redakcia bude vysielať každý deň už od 6.00 hodiny, čo je oveľa dynamickejší spôsob vysielania oproti pôvodnému a týmto vstupuje maďarská redakcia do najpočúvanejšieho vysielacieho času. Jediným orgánom, ktorý má kompetenciu vstupovať do činnosti Slovenského rozhlasu ako verejnoprávnej inštitúcie, zriadený osobným zákonom, je Rozhlasová rada Slovenského rozhlasu. V tomto kontexte je jednoznačné, že vysielaniu Slovenského rozhlasu pre národnostné menšiny venuje podpredseda vlády a Rada vlády pre národnostné menšiny a etnické skupiny primeranú pozornosť. Nemajú však zákonnú kompetenciu riadiť vysielanie Slovenského rozhlasu, resp. šírenie jeho signálu. Čo sa týka šírenia signálu Slovenského rozhlasu, Slovenskej televízie, či akéhokoľvek iného elektronického média v ktorýchkoľvek konkrétnych geografických lokalitách Slovenskej republiky, vrátane lokality Moldavy nad Bodvou, nemá podpredseda vlády pre vedomostnú spoločnosť, európske záležitosti, ľudské práva a menšiny túto problematiku vo svojej pôsobnosti. Podľa vyjadrenia generálnej riaditeľky Slovenského rozhlasu Miloslavy Zemkovej k priebehu prechodu rádia Patria zo stredných vĺn na VKV, ktoré som si vyžiadal, prechod prebehol dňa 2. 2. 2009 o 6.00 hodine bez kolízie. V prípade maďarskej redakcie rádia Patria došlo k zvýšeniu vysielacieho času z 8 na 12 hodín a prechodu na prúdové vysielanie. Slovenský rozhlas zároveň na tlačovej konferencii dňa 27. januára 2009 informoval, že v najbližších dňoch spustí vlastný stredovlnný vysielač na frekvencii Bratislava 1098 kHz. V súvislosti s pokrytím signálu Slovenského rozhlasu zároveň generálna riaditeľka Slovenského rozhlasu konštatovala, že rovnako ako FM, signál rádia Patria ani signál ostatných 4 programových služieb Slovenského rozhlasu z technického hľadiska nepokrýva a nikdy ani nepokrýval celé územie Slovenskej republiky. Na terestriálne nepokrytých miestach šíri Slovenský rozhlas všetky svoje služby satelitom, retransmisiou káblových a telekomunikačných operátorov a internetom. Pán podpredseda, skončil som.